
  Elektronikus verzió v1.0


  Chucknak:


  


  Nélküled ez a könyv nem létezne.


  Ha másért nem, hát azért,


  mert hiszel a fokhagyma kifürkészhetetlen erejében.


  1.


  Amikor felébredt, nem volt se szemöldöke, se fogalma arról, hogy került ilyen helyzetbe.


  Nem csak arról volt szó, hogy nem emlékezett arra, miért is hevert hanyatt, vagy hogy miért parázslottak itt-ott apró tűzfészkek a helyiségben. A helyiségre se emlékezett.


  Pedig nem volt egykönnyen feledhető szoba. A padlóját fekete márvány alkotta, beágyazott koncentrikus, ezüstszínű körökkel. A legkülső köré írt varázsrúnák és meghatározhatatlan célt szolgáló kacskaringós vonalak maradványai már csak részben voltak olvashatóak. Egy tőr hevert alvadó vértócsában, a halálfejet ábrázoló markolatgombja ráhozta a frászt. Nem tudta, a nagy méretű, felfüggesztett madárcsontváz gyakorta használt hozzávaló, vagy csak dísz. Az emberi koponya a felfelé meredő, félig leégett gyertyával egyszerre szeretett volna mindkettő lenni. Saját véleménye szerint ezek egyikét sem sikerült elérnie. Ki választotta ezt lakberendezési stílust? Szívesen megmondta volna az ingatlan tulajának, mit is gondol az egészről, csak ahhoz emlékeznie kellett volna arra, ki is a tulaj.


  Vagy hogy ő maga kicsoda.


  A felismerés nem annyira fejbe csapta, mint inkább udvariasan vállon veregette, miután udvariasan kivárta, hogy már ne vonja el a figyelmét a felfordulás. Elakadt a lélegzete a gondolatra. Hogyan lehet elfelejteni, hogy az ember kicsoda? Ha elfelejtette, hogyhogy nem tűnik fel neki ez az egyszerű tény?


  Na de milyen gyakran szokott erre bárki is gondolni? Eszét se tudta, mikor tájékoztatta magát utoljára a saját nevéről. Az is igaz, hogy nagyjából semmire se emlékezett. Ha valaki a szeme elé kerül, meg kell kérdeznie.


  Kopogtattak az ajtón.


  Azonnal lemondott mindennemű elhatározásáról, hogy bárkitől bármit kérdezzen. Egy szál maga maradt olyasvalakinek a tönkrement műhelyében, aki emberi koponyákat tartott dísznek, és tüzek égtek mindenütt. Nem akarta, hogy visszajöjjön a szoba sötét lelkű tulaja, és az ő nyakába varrja az egészet.


  Ha mozdulatlan marad, akkor az is lehet, hogy az illető elmegy, nem?


  A madárcsontváz nagyon lassan és egyértelmű szándékossággal összeomlott.


  Épp csak annyi ideje maradt, hogy láthassa és a gyomrában is érezze, amint zuhanni kezd. Ahhoz egyáltalán nem volt elég ideje, hogy elkapja, pedig próbálta. A központi rész felfüggesztését ugyanaz a valami gyengítette meg, ami magával vitte a szemöldökét és az emlékeit is, és most kinyújtott keze előtt csapódott a padlónak. A hangos csörömpölés megviselte az idegeit és visszhangot vert a műhelyben. Néhány csont messzire repült, kis pendülések kíséretében döntötték fel a könyvespolcot. Igyekezett utolérni őket, mintha azzal, hogy valamiképpen véget vet a hangoknak, megakadályozhatná, hogy az, aki az ajtó előtt áll, ne vegyen tudomást az első nagy csattanásról sem. Csontok ereszkedő arpeggiója hallatszott, ahogy elpattantak reszketeg ujjai közül. Könyöke a madár koponyájának ütközött, amely folyamatosan vigyorogva, jól hallhatóan gurult végig a padlón. Rálépett, amitől annak tátongó csőre ugyan összecsukódott, de egyúttal kibillentett egy eddig is igen ingatag könyvoszlopot az egyensúlyából. Nagy lendülettel visszatolta, de ezzel feldöntötte a mögötte lévő kőmozsarat. Legyőzötten zöttyent a földre. Az éppen csak kicsit kicsorbult mozsár szép komótosan görgött spirálvonalban a padlón, majd végül a kövön döcögő kő zaja elhallgatott.


  Sokáig tartott a csönd.


  Újra kopogtattak.


  – Nagyuram? – Karcos volt a hang, az akcentusa alapján mintha a szavak nem egészen fértek volna a beszélő szájába. – Kell tűzoltócsapat?


  Ó. Valószínűleg meg kellene próbálnia eloltania a kis tüzeket, mielőtt valami nagyobb is meggyullad. De ha beenged ide egy egész csapatot, akkor kiderülne, hogy nincs itt az uruk, és akkor tudni szeretnék, ő kicsoda, ami nagyon sok nagyon kényelmetlen kérdéshez vezetne, amelyekre nagyon nincsen válasza.


  Hogyan beszélhet ez a bizonyos nagyúr? Nyilván gonoszul. Igyekezett elmélyíteni a hangját. Csak röviden!


  – Minden rendben.


  Hevesen forgatta a fejét. Nem sok tűzoltásra alkalmas eszközt talált a helyiségben. Üvegedények sorakoztak egy fekete asztalon, legalábbis korábban azok voltak. Remélte, nem gond, hogy a flaskák fele széttört, és kék folyadék szivárgott egy repedt lombikból. Abból, ahogy a munkaasztal sistergett, úgy tűnt, mégiscsak gond. De mintha a megmaradt palackok egyikében se lett volna víz. Szerencsére a tüzek többsége aprónak volt mondható.


  – Kell segítség, nagyuram?


  Nagyon kitartó! Nagyon dicséretes! Meglehet, öngyilkos! A hang tulajdonosa egyértelműen előrébb helyezte a kötelességet az önfenntartásnál.


  Felkapott egy halom papírt, és azzal kezdte halálra csapkodni a lángokat.


  – Nem!


  Feldöntött egy törött palackot, amely látványos üvegszilánkpermetként tört szét a padlón. Bíborszínű füstfelhő szállt fel belőle, ahogy a tartalma gyors ütemben poros üledékké száradt.


  – Nagyuram? – Ugrándozni kezdett a kilincs.


  Elcsuklott a hangja.


  – Maradj ott!


  Egész biztosan észreveszik, hogy nem ő a gazda, de késő volt már jobb tervvel előállni.


  – Meg… ööö… megzavarod a varázslatot!


  Azonnal abbamaradt a kilincs rángatózása.


  – Bocsánat, nagyuram! – Most már a hang is riadtan csendült.


  – Hagyj békén! – Tessék, még egy tüzet eloltott. A loccsanás csipkésre rágta a köntöse szegélyét.


  – Igen, nagyuram!


  Nagyon örült volna a távolodó léptek zajának, de túlságosan lefoglalta, hogy eloltsa a kigyulladt bagolyszárnyat.


  Amíg nem sikerült felszámolnia az utolsó tűzfészket, eszébe se jutott, hogy a papírok önmagukban is értékesek lehetnek, és talán nem volt túl okos kormos maradványokká változtatni az utolsó oldalakat.


  A sarokban lévő óriási fa karosszékbe rogyott, hogy kifújja magát. A sötét fából készült rémálom legalább egy tonnát nyomhatott. Buja, faragott nők leskelődtek meztelenségüket éppen csak elfedő hajuk alól. Az egyik egy almát nyalt éppen hosszú, villás nyelvével. Megigézve, enyhe undorral nézte, egyáltalán nem törődve azokkal a valós problémákkal, amelyekkel foglalkoznia kellett volna.


  Szóval, ilyen a sokk. Rettentően kellemetlennek és alkalmatlannak találta, hogy amikor valaki halálos veszélybe kerül, az agy erre azzal reagál, hogy még hülyébb lesz.


  Összpontosítani! Kicsoda ő? Fekete bársonyruhát viselt, amely néhány lyuktól eltekintve a földet söpörte. Drága munka. Puha talpú cipő, nem arra való, hogy odakinn tapossa a talajt. Egymásba kapcsolt kis ezüstlemezekből készült öv: olyan érzés volt, mintha sokévnyi sörrel és süteménnyel ezelőtt készült volna. A ruhája ujjának búcsút mondhatott: cafatokra szakadt, megégett, a maradék használhatatlanul lógott. Az egésztől elég kellemetlen, szorongató érzés támadt a gyomrában.


  A faltól néhány ujjnyira a padlóba rögzített állványon óriási tükör állt: akkora volt, hogy még kitárt karja is teljesen látszott benne, és feleolyan magas, mint ő. Dísztelen, fekete szövet lógott a tetejéről, mely teljesen eltakarta, ezért csak sejthette a körvonalait. Némi erőfeszítés árán felkelt. Vett egy nagy levegőt, és lehúzta a szövetet.


  Döbbent felismerés sehol.


  Egyáltalán nem volt ismerős a tükörből visszanéző középkorú arc. Fakófehér bőr, sötét haj, kissé baljóslatú kecskeszakáll. Az összhatást tönkretette az álla alatt megjelenő toka. Meg a korom. Meg a szemöldök hiánya.


  A szorongató érzés a gyomrában végigfutott a zsigerein. Ez a fenyegető helyiség a furcsa és a nevetséges keverékével? Ez az övé. Az ajtó túloldaláról jövő hang azért engedelmeskedett az utasításainak, mert ismerősek voltak. Csak egyetlen olyan ember létezik, akinek ilyen szobája van és így öltözködik.


  Ő egy sötét varázsló.


  Valamiféle megerősítésre számított a felismerés nyomán: lehetett volna mennydörgés, varjúkárogás. Nem jött semmi. Bámulta a tükörképét, és egyre nevetségesebbnek érezte magát. Felfelé fordította mindkét tenyerét, és várta, hogy sercegő elektromosság gyűljön bennük, vagy tűzzel teljenek meg, vagy, hát, történjen akármi.


  Semmi.


  A tükör viszont kényelmetlenséggel töltötte el, és ez nem is oszlott el, amíg nem borította rá a szövetet. Észrevette, hogy a takaró két oldala különböző. Az egyik áttetsző, ezért ki lehetett venni, ami alá került. A másik viszont valahogy teljesen átlátszatlan volt. Nem tudta biztosan, honnan is tudja, de valami azt súgta neki, ügyeljen, hogy az átlátszatlan oldal nézzen a tükör irányába.


  Szóval. Varázsló. Ezzel már tudott kezdeni valamit, de nem hagyta nyugodni, hogy nincs meg a neve. Égett papírok, metszett kristályok, ledugózott palackok és kis fadobozok borították el az asztalt, mindent belepett az üvegszilánk. Ezt át kellene néznie. Biztosan talál valami nyomot.


  Felkapott egy maroknyi papírt. Egy pillanatra megrémült, hogy elfelejtett olvasni (Honnan tudta, hogy tudott olvasni?), de minden szó teljesen ismerősnek tűnt. Varázslattal kapcsolatos feljegyzések, ábrák és magyarázatok voltak. Ahogy olvasta, áradatként tért vissza, mit is jelentenek. Egy pillanatra abbahagyta, és csak nézte a kezét. A lánghoz nem volt elég az akarat, el kellett képzelni az ábrát, hozzákötni egy másik tárgyhoz, aztán jött az elméjében a furcsa kis csavar. Egy kiszárított rózsa – része a sarokban álló poros üvegbe rakott, oda nem illő csokornak – hamuvá omlott, ahogy behajlított tenyerében kis tűzgolyó jelent meg. Addig nézte, amíg a láng el nem égette a kapott üzemanyagot, majd kialudt. Kezébe temette az arcát, és kis híján elsírta magát. Van valami, amire emlékezett. Nem volt teljesen tehetetlen. Használhatott mágiát.


  Legalábbis egy részét. Az egyszerű dolgokat. A bonyolultabb eljárások azonban meghaladták a képességeit. Érezte elméjében a homályba boruló szerkezetet, mint aki sötétbe boruló katedrálisba lépett, és egyetlen gyertya a fényforrása. Inkább sejtette, mint látta a magasba törő támpilléreket. A helyükön voltak, csak elég fényre vártak, hogy megmutatkozzanak.


  Mi más volt még itt? Találomra nyitogatni kezdte a kis dobozokat. Három fog, a méretük alapján emberi gyermekeké. A gyökereik alapján nem maguktól estek ki. Fekete bogyók halma, amelyről csak akkor ismerte fel, hogy szarvasürülék, amikor megböködte egy kicsit az ujjával, aztán undorodva visszahúzta. Gomb, apró aranykulcs, gyertyacsonk, egérkoponya, és egy mívesen faragott fekete kő, amely valósággal zümmögött a rosszindulattól. Két dobozt viasszal gondosan lezártak: nem emlékezett, mi volt bennük, de semmiképpen sem tűnt okos dolognak bolygatni ezeket. Elhatározta, írni fog néhány üzenetet jövőbeli önmagának. Aztán ráébredt, mekkora károkat okozhat, ha valamelyik ellensége megkaparintaná a feljegyzéseket… Vannak ellenségei? A sötét varázslók többségének kell hogy legyenek ellenségei. Valószínűleg emiatt kerülhetett egyáltalán ilyen helyzetbe.


  Hátradőlt, és körülnézett a helyiségben. Mindenütt papírok. Könyvek, poros, fekete-piros szalaggal összefogott papírkötegek, kusza halmok. Egy évbe is beletelne, hogy mindent elolvasson. Aligha volt egy éve. Idővel el kell hagynia ezt a szobát, és akkor valakinek fel fog tűnni az állapota. Mit fognak tenni, amikor kiderül az igazság?


  Hát, legalább megpróbálhatja halálra égetni őket. Egyszerre megnyugtatta és nagyon is nyugtalanította ez a gondolat.


  Az asztal végében, félig a törmelék és a madárcsontok alá temetve észrevett egy befőttesüveget, mire izgatottságában nagyot dobbant a szíve. De miért? Valahogyan épp ezt kereste. A rutinja része volt. Természetesen semmilyen címke sem volt az üvegen. Nagy levegőt vett, és lecsavarta a fedelét. Szőrös, fekete hernyók izegtek-mozogtak benne. Visszataszító volt, ahogy egymáson tekeregtek és kúsztak. Kissé émelygett is a látványtól. Valami nem volt rendjén ezekkel a hernyókkal. Közelebbről is szemügyre vette őket, és észrevette, hogy nincs lábuk. Sőt, testük sem. Leginkább szőrcsíkok voltak. Aztán nevetésben tört ki, amely épp csak egy kicsit csendült hisztérikusan.


  Szemöldökök voltak.


  A Nagy Teirthraxra, bizonyára folyton ilyesmiket művel, ha egy egész befőttesüvegnyi tartalék szemöldöke van. Mármint fékezhetetlen robbanásokat, nem az emlékezetkieséseket. (Különben ki az a Nagy Teirthrax? Egyszerre bagolyszárnyak, forró lélegzet és csillapíthatatlan éhség érzete suhant át rajta, és megfogadta, hogy a jövőben óvatosabban fog emlegetni másokat.) Felvette az egyiket, és tétovázva himbálta az arca előtt. Nyelt egy nagyot, és a bőrére helyezte. Az átmászott az arcán (ettől borsódzni kezdett a háta), aztán parányi karmokat mélyesztett bele. Akaratlanul is elkáromkodta magát, mire az egész virágcsokor lángokba borult.


  Ez alkalommal legalább eszébe jutott a tüzek kioltására szolgáló varázslat. Aztán fogát csikorgatva fogott egy másik szemöldököt. Ez se fájt kevésbé, de legalább nem lepte meg annyira. Fellebbentette a vásznat a tükörről, hogy ellenőrizze a művét. Jóval kevésbé hülyén, sokkal inkább mogorván festett most, hogy a szemöldöke biztosan a helyén volt. A tokájával nem lehetett mit kezdeni bonyolultabb varázslat nélkül. Nem is értette, eddig miért nem használt olyat. Eltöprengett, múltbeli énje mennyire élt tagadásban.


  Nagyot kordult a gyomra. Eltöprengett, múltbeli énje mit tett, hogy tisztességes ételhez jusson.


  Szomjas is volt, ami sürgetőbb problémát jelentett. Idővel kelleni fog egy olyan ruha, amelyik nem cafatokban lóg, és talán egy fürdő is, meg néhány egyéb szükséglet, amelyek fokozatosan jelentkeztek. Nem tartózkodhat mindörökre ebben az ablaktalan szobában.


  Csak egy ajtó vezetett ki belőle. Most rátapasztotta a fülét. Valaki halkan és elképesztően hamisan dúdolt. Lehet, hogy a karcos hang gazdája?


  Senki se tudhatta meg, hogy gond van. Az emlékei bármelyik pillanatban visszatérhetnek: biztosra vette, bármiféle tervei is voltak, teljesen tönkremennének azzal, ha beismerné a gyengeségét. Ennyivel tartozott magának: nem szabad lerombolnia mindazt, amin eddig dolgozott. Nem is beszélve arról, milyen következményei lehetnek, ha ez kiderül. Vetélytársak, tanoncok, még az is lehet, hogy akad egy-két végzetes ellenfele? Biztosra vette, hogy a sötét varázslók nem a baráti kapcsolataikról közismertek. Vagy arról, milyen jóindulattal viseltetnek a környezetük iránt. Nem akart meghalni se tűzgolyó, se vasvilla által.


  Próbálta elképzelni, hogy is viselkedhet egy sötét varázsló. Mindenképpen tartózkodóan. Esetleg haragvóan. Kihúzta magát. Szórakozottan. Igen, ez beválhat: lefoglalja a kutatása, nagyon fontos ember, nem nagyon tud foglalkozni olyan alantas dolgokkal, mint a nevek, vagy hogy honnan jön az étel. Ez az alárendeltjei dolga. Ha vannak tűzoltói, akkor egészen biztosan lennie kell valamiféle szakácsának is, nem? Mert nem egészen tudta, hogyan készítsen el bármit, ami bonyolultabb egy szendvicsnél, azt pedig végképp nem tudta, honnan is szerezhetné be a szóban forgó szendvics alkotórészeit.


  Vajon olyasfajta fickó, aki szórakozottan papírokat visz magával, és még séta közben is dolgozik, vagy olyan, aki mindent zár maga után? Biztonságosabbnak tűnt zárni. Nagy vaskulcs lógott az ajtó mellett, és amikor megfogta, halványan felragyogott. Úgy érezte, ez illik a zárba. Vett még egy nagy levegőt, és kinyitotta az ajtót.


  Senki se volt ott.


  Aztán lepillantott. Derékmagasságban állt egy… Nem is tudta, micsoda. Volt páncélja. Úgy festett, a páncélt valaki másnak szánták, mert nem illeszkedett túl jól az alakjára. A sisak valószerűtlenül nagynak tűnt, mivel az őr termet tekintetében kihívásokkal küszködött. Egykor egy büszkén meredő vörös toll segített a magassága növelésében, de valamikor félbetörött. A sisaknak nem sikerült illeszkednie a mellvérthez, és a réseken kilátszott a zöld nyak, rajta egy-két bibircsók, bennük lenyűgözően hosszú szőrszálakkal. Lejjebb pillantva ugyanilyen nehezen hihető formájú gatyapőcöt láthatott. Nem tudta eldönteni, vajon hiúságra, megfelelő méretű páncél hiányára, esetleg egy egyelőre azonosítatlan faj biológiai sajátosságaira utalt, és ez utóbbit valójában nem is akarta megtudni.


  – Nagyuram! – A szedett-vedett vértkollekció kihúzta magát, hogy valami vigyázzálláshoz hasonló testtartást vegyen föl. – Most kell segít tűz?


  Az őr reményteli mozdulatot tett a folyosón mellette várakozó, hol vízzel, hol homokkal teli vödrök sorára.


  – Öhm, nem. – Szeretett volna rákérdezni az ételre, esetleg az illemhelyre, de egyszerre elvesztette a bátorságát. Talán egyszerűbb lenne, ha ő maga keresné meg. – Csak így tovább, ööö…


  Fogalma se volt, hogy szólítsa a tüskés kis lényt, akinek az alabárdja egyszerűen túl nagy volt, hogy egy ilyen alacsony valaki hatékonyan forgathassa.


  A lény mintha megérezte volna a zavarodottságát, ami nem volt épp ígéretes kezdet a színjátéknak.


  – Én új őr kapitány!


  Mi történt a régi őrkapitánnyal? Ezt inkább teli hassal érdemes kideríteni. Talán. Vagy talán egyszerűen érdemes lenne nem törődni vele.


  – Ez, ez, khm, remek. Csak így tovább a… az őrködéssel.


  A kapitány tisztelgett, de elmérte a megörökölt sisak helyzetét, és nagy erővel homlokon csapta magát. Kissé megtántorodott, mire ő elfordult: mindkettejüket meg akarta kímélni a kínos zavartól.


  A kőfolyosót meg-megrebbenő, de füst nélküli fáklyák világították meg – elég rosszul –, és hátborzongató árnyakat rajzoltak mindenhová. Bizonyára ő mondott bűbájt, hogy így legyen. Ugyanilyen könnyűnek tűnt örökké égő, állandó fényt adó fáklyákat készíteni, de az nem lett volna ennyire hangulatos.


  A sarkon befordulva kis híján összeütközött egy alacsony, kopaszodó, sötétvörös ruhát viselő emberrel. A férfi gyorsan elleplezett rémülettel hőkölt hátra, majd olajbarna arca alázatos kifejezést öltött.


  Nemhogy a karját, a kisujját se nyújtaná ennek a behízelgő képű rohadéknak, habár a testrészek iránti ilyesfajta gyűjtőszenvedély magában is gyanús. A maga részéről még azzal se szokott foglalkozni, hogy rendszeresen erősítse a meglévő tagjait.


  – Nagyuram? – alázatoskodott a vörösbe öltözött ember. Intéző? Udvarmester? Láthatóan olyasvalaki, aki igyekezett a kedvére tenni. Kár, hogy nem használta a nevét.


  Úgy festett, nem úszhatja meg, hogy beszéljen valakivel.


  Dühös, fontos, emlékeztette magát. Résnyire húzta a szemét.


  – Jelentést! – Ez elég ártalmatlannak tűnt.


  Úgy tűnt, beválik.


  – Ahogy megjósolta, a hercegnő végre felhagyott a követelőzéssel. – Az intéző hangjából csak úgy áradt az elégedettség. – A goblinok, akik őrzik, azt jelentették, hogy már csak sírdogál a cellája sarkában. De még mindig nem hajlandó enni. Lehet, hogy újabb táplálóvarázslatot kell alkalmazni.


  Az alacsony fickó arca szinte már zavaró módon csak úgy ragyogott ettől a kilátástól.


  Ő pedig szinte levegőt is elfelejtett venni a rengeteg új értesüléstől. Vannak goblinjai. Nagy valószínűséggel az előbb beszélt az egyikkel. Van egy hercegnője. Fogalma se volt, miért volt hercegnője. De nem örült annak, hogy az intéző ilyen közel legyen hozzá, pedig még nem is találkozott a lánnyal. Legalábbis még nem emlékezett rá.


  – Eliasa hercegnő apja egy kisebb vagyont ajánlott fel érte – folytatta az intéző.


  Ó, ez elég jó oknak tűnt.


  – Csábító. – Igyekezett a lehető legsemlegesebb hangon beszélni. Mihez kezdene annyi pénzzel? Venne néhány kényelmesebb ruhát, és talán egy olyan kastélyt, ahol sokkal több a természetes fény? Mihez akart az előző énje kezdeni vele? Biztos újabb csúf bútorokat akart venni belőle.


  Az intéző felvihogott. Mivel a gazdája láthatóan jókedvében volt, ő sem akart kimaradni a dologból.


  – Nagyon is, nem igaz, nagyuram? Szívesen látnám a vén bolond arcát, amikor megismeri a valódi tervet.


  Jaj! Volt egy terv. Hát persze hogy volt.


  – Lehet, hogy látni is fogod – mondta nagylelkűen.


  A fickó arcából azonnal kifutott a vér.


  És ez láthatóan fenyegetés volt. Összeugrott a gyomra. Ki kellett találnia, mi is volt a terve, és mennyire volt előrehaladott, méghozzá amilyen hamar csak lehet. De egyelőre nem egy rettegő, hanem egy barátságos és segítőkész intézőre volt szüksége. Apró mosolyt erőltetett magára, pedig egyáltalán nem érezte vidámnak magát.


  – Léteznek ám varázstükrök is. – Meglepődött, hogy tudott ilyesmiről. – Még hasznodat veszem, hű szolgám.


  – Igen, igen, köszönöm, nagyuram – dadogta megkönnyebbülten az intéző. Igazából elég vicces volt. Egyáltalán nem kedvelte a fickót, és némiképpen szórakoztatónak találta, hogy láthatta, amint reszket. Eszébe jutott, hogy talán ezért tartja maga mellett. Nem tudta eldönteni, hányadán is áll mindezzel.


  Egy intéssel leállította az intéző hálálkodását, mire a fickó szerencsére elhallgatott.


  – Hol is tartottunk? Kissé elmerültem a munkában.


  – Szeretné felkeresni a hercegnőt most, hogy… engedelmesebb kedvében van? – vetette fel pillanatnyi szünet után az intéző. Bizonyára nem sokszor kérdezték a véleményét: vékony verítékréteg ült ki a homlokára.


  – Esetleg egy kicsit később – felelte erre. Nem volt biztos benne, hogy meg akarja látogatni. Munkált benne némi kétségbeesett kíváncsiság, de fogalma se volt, mit is mondhatna a nőnek.


  – Azt hiszem, át kellene öltöznöm – azzal felemelte karját a cafatokra szakadt ruhaujjal.


  – Ó, igen! – mondta tettetett meglepetéssel az intéző. Egészen biztos, hogy eddig sem kerülte el a figyelmét.


  – Csak utánad! – mondta gúnyos éllel. Elvégre olyan nem lehet, hogy nem ismeri a járást a saját kastélyában. Nem igaz?


  Az intéző nyelt egy nagyot, és megfordult. Láthatóan nem örült annak, hogy a gazdája lépked a háta mögött. Lehet, hogy érdemes lenne eljátszania egy új keletű üldözési mániát? Egyáltalán hogyan lesz valakinek mániája? Vásárolni is lehet, vagy dolgozni kell rajta? Nem volt biztos benne, hogy az intézőt szeretné a maga háta mögött tudni. Bizonyára nem lehet végletekig hajszolni ezt az alacsony fickót, mielőtt a félelemtől és a megaláztatástól elpattan valami benne. De az is lehet, hogy egyszerűen a foglyokon vezeti le a feszültségét.


  Mint kiderült, a lakrésze nem volt messze. Az intéző kitárta az ajtót, majd megállt, hátha a gazdája előre akar menni. Ő csak felvonta a szemöldökét, mire az intéző sietve belépett. Nem egészen tudta, mitől tart a szolgája, mit fog tenni, és veszélyesnek tűnt olyan fenyegetésekkel élni, amelyeket nem értett. De nem annyira veszélyes, mint hagyni, hogy egy megfélemlített szadista egyszerre felfedezze: a gyötrője sebezhetővé vált. Mi van akkor, ha ez a szolga úgy dönt, a kisebb vagyon számára megfelel? Úgy tűnt, tigrist lovagol meg, és sehogy se tud leszállni róla. És még csak két személlyel találkozott.


  A helyiségbe lépve bosszúsan, de a legcsekélyebb meglepetés nélkül vette tudomásul, hogy a dekoráció tematikája a lakrészében sem változott. Legalább következetes volt az ízlése. Baldachinos ágyszörnyet látott: a feketére pácolt fából készült ormótlan darabot vérvörös bársony borította. A tartóoszlopokon szintén illetlen faragványok kúsztak végig. Az egész… ízléstelen volt. Legalább a szobának volt egy ablaka is, habár a spalettát bezárták. Fáklyák helyett itt nagy megkönnyebbülésére füst nélkül égő gyertyákat talált. Majdnem hálát mondott érte egy istenségnek, aztán ráébredt, hogy nincs egy se, akinek szívesen megköszönné, úgyhogy gondolatai hebegve megtorpantak.


  Mozgásra lett figyelmes, és ahogy megfordult, újabb teremtményt pillantott meg, aki tágra nyílt szemmel állt a míves ruhásszekrény előtt. Nagyjából feleakkora lehetett, mint ő, beleszámítva hegyes füle végét is. A zöld bőr tökéletes láthatatlanságot ígért egy ingoványban, vagy más, kellően mocskos környezetben, itt viszont csúnyán elütött a berendezéstől és a sietve a lényre igazított libériától, amelyet egyértelműen egy magasabb személynek szántak. A teremtmény idegesen toporgott, a karmait bámulta. Egy goblin, sietett a segítségére készségesen az elméje.


  – Az új lakája – mondta az intéző. Hanghordozása elárulta, hogy itt valami komolyabb történet húzódik a háttérben. – A neve, khm, Brrrekettye, ugye?


  A kis lény motyogott valamit a karmainak, de a reszketéstől nem lehetett teljesen érteni.


  – Morty-morty, Szirako úr. Morty, borzalmas és rettentő Gavrax.


  Nevek! Legszívesebben megcsókolta volna a goblint, de uralkodott magán.


  – Szirako, mondd csak el, mi történt az előzővel?


  Kétségbeesetten igyekezett, hogy ez nemtörődöm, lusta kérdésnek hangozzon.


  – Élve elégette, mert tönkretette a bársonyt a kedvenc köntösén – felelte Szirako. A nyelve elővillant, hogy megnyalja az ajkát, pillantása Brrrekettyére vándorolt, hogy kiélvezze a reakcióját. Az ifjú goblin nyelt egy nagyot: egyértelműen figyelmeztetésként értelmezte az elhangzottakat.


  – Ó, igen – préselte ki magából, és remélte, nem túl egyértelmű, hogy egyszerre elfogta a rosszullét. Az őrség korábbi kapitánya is hasonló sorsra jutott? Hogy lehet képes üzemeltetni a kastélyt, ha folyamatosan kivégzi a személyzetet? – Remélem, nem lesz szükséges megismételni. Üdv a, khm, csapatban, ifjú Ber…r…rekettye?


  Volt valami trükkje az r-ek pörgetésének, amire nem sikerült rájönnie.


  A goblin lakáj vadul bólogatott.


  Kíváncsi lett volna, Brrrekettye mennyi idős. Arra nem emlékezett, honnan veszi, hogyan is kellene kinéznie egy felnőtt goblinnak, de azt tudta, hogy ez még csupa könyök, nem olyan, mint kifejlett korában lenne. Egy kamasz, vagy bármi is annak a goblin megfelelője. Valószínűleg még mindig abban az életszakaszban van, amikor megeszik mindent, ami csak a szeme elé kerül. Egyszerre belé villant egy fájdalmas emlék, ahogy fiatalon befalt egy egész vekni száraz kenyeret, és nem igazán törődött azzal, hogy száraz, aztán már el is tűnt a kép, és csak az emlék emléke maradt a nyomában. Szerette volna, ha a két másik egyszerűen eltűnne, hogy utánajárhasson ennek, de még mindig ott várakoztak.


  – Hát, Brrrekettye, meg kell látogatnom egy hercegnőt, de ebben semmiképpen se lehet – emelte fel a szétszakadt ruhaujjakat. Voltak kételyei, mennyire alkalmas a teremtmény erre a munkára, de nem tudta, hol vannak a ruhái, úgyhogy egy próbát megért a dolog.


  Szirako ott őgyelgett. Nincs ennek semmi egyéb dolga?


  – Elmehetsz. – A mozdulata nem annyira nagyúri elbocsátásnak, inkább elhessegetésnek tűnt. Ezt még gyakorolni kell. Egyedül.


  Legalább Szirako elhordta magát, ő pedig ott maradt csapdába esve egy lakájjal, aki azt gondolta, elég egyetlen rossz lépés, és jön az elhamvasztás. Meglepően kellemetlen helyzet volt. A goblin a ruhásszekrénnyel foglalatoskodott. Neki mégis mit kellene csinálnia, amíg várakozik? Egyedül az jelentett könnyebbséget, hogy a lakáj sem tudta, mit szokott ilyenkor csinálni.


  Kinyitotta és kitárta a spalettákat. Nyikorgott a zsanér, nem szokta, hogy ilyen kegyetlenül bánjanak vele. Beáradt a lenyugvó nap meleg fénye, amitől még feltűnőbb és ízléstelenebb volt az egész berendezés.


  A hálószoba egy kis vár egyik sarkában helyezkedett el. Nem volt nagy, habár egyetlen másikat se tudott felidézni, hogy legyen mivel összehasonlítani. Ha büszkélkedett is tornyokkal, azok mögötte lehettek. Amennyire meg tudta ítélni, a vár sötétszürke kőből épült, zömök erőd volt, szerény udvarát vaskos falak vették körül. Az egész egy akkora dombon állt, amely alig volt akkora, hogy helyet adjon neki, és pangó vizű árok vette körül. A keskeny ösvény a domb tövében lévő kicsiny, nyomorúságos faluhoz kanyargott. A házak valamikor régiesen eredetiek voltak, de egy ideje már láthatóan nehéz idők jártak. Embereket nem látott, csak néhány kecskét. Távolabb parányi alakok görnyedtek a földeken, amint igyekeztek munkával kihasználni a napvilágot.


  Csalódottság hasított belé, de tudta, hogy ez értelmetlen. Varázsló volt, elég hatalmas, hogy saját kastély fölött uralkodjon, hozzá jobbágyak kis falujával. De ez a település meglehetősen szánalmasan festett. Nem igazán lehetett büszkének lenni rá. De miért nem próbálták meg legalább tisztábban tartani? Arra gyanakodott, túlságosan is nagy kérés lett volna egy látványos lakhely csupa bérc hegyekkel meg barlangokkal, vagy legalább egy tisztességes vizesárok. Ha a „baljóslatú” látvánnyal így felsült, akkor legalább jó lett volna, ha eléri a „festőit”. Talán meg tudja félemlíteni a jobbágyokat, hogy kezdjenek településszépítésbe.


  De legalább voltak értesülései, sokkal több is, mint egy órával ezelőtt. Volt neve! Borzalmas és rettentő Gavrax. Ez biztosan nem az eredeti neve. Egyetlen anya se nevezné el a babáját Gavraxnak, nem igaz? Fájdalmasan elfintorodott. Persze hogy olyasvalaki, aki szerint jó ötlet ilyen tartóoszlopokat használni, a Gavrax nevet választja. Megpróbált Gavraxként gondolni magára, de egyszerűen nem bírta rávenni magát. Esetleg Gav? A Gavval együtt tud élni. Nem mintha lenne bárki, aki Gavnak hívná.


  Brrrekettye kikészített neki néhány köntöst, és most még csak motyogni vagy szemkontaktust létesíteni se próbált. Kellően tiszteletteljes, vélte Gav. Épp olyan, amilyent a korábbi énje szeretett volna. Nem volt benne biztos, hogy neki tetszik ez. Egyszerre felmerült benne, egyáltalán hogyan kezdett el itt dolgozni a goblin. Voltak szülei? Valaki, aki sajnálta, hogy drága gyermeke milyen kockázatnak van kitéve? Valaki, aki kapva kapott a lehetőségen?


  Na és Gavnak voltak szülei? Erre a gondolatra tompa fájdalom hasított belé. Mint amikor egy rég behegesedett sebet piszkál. Árva lenne? Hogy jut valaki arra, hogy a sötétség ösvényét válassza?


  Ez ráér később. Amikor már ruha van rajta.


  • • •


  Eliasa hercegnő cellájának ajtajából áradt a fenyegetés. Egy másik goblin állt előtte vigyázzban, sehogy se illeszkedő sisakja alól kibukkantak az agyarai. Volt egy kukucskálóablak, de egy kis, kívülről záródó ablaktábla takarta. Gavnak megfordult a fejében, hogy kinyitja és beles rajta, de ebből valahogy hiányzott a méltóság.


  Szirako a könyökénél állva várakozott, és szinte már csorgott a nyála a gondolattól, hogy gazdája mit is tervez tenni a tehetetlen hercegnővel.


  – Igazi öröm figyelni, ahogy nagyuram dolgozik. Az, ahogy célba veszi a legmélyebbre rejtett bizonytalanságokat, és egyszerűen… élveboncolja az embereket. Szavakkal. Mielőtt ténylegesen felboncolná őket. Mesteri.


  Milyen vidám leírás. Igazán népszerű lehetett a bulikban.


  – Most hagyjatok magunkra! – adta ki az utasítást.


  Szirako bólogatott és sietve távozott, csak egyszer nézett vissza sóvárogva a válla fölött. Pillanatnyi szünetet követően a goblin is igyekezett utána.


  Na most. Nem tehette meg, hogy egyszerűen elengedi a hercegnőt. Először is, bármelyik pillanatban visszatérhet az emlékezete. Amennyire csak lehet, ugyanúgy kell hagynia mindent, hogy amikor visszaemlékszik végre, mi a fenét csinált, ne legyen teljesen összekeveredve az egész. Másodszor, ezzel beismerné a gyengeségét. Szirakótól a hercegnő apjáig mindenki ráébredne, hogy sebezhető, és az egyértelmű, hogy mindenkinél gondoskodott arról, hogy legyen kellő indítéka végezni vele. Tudta jól, hogy a félelemtől ilyen kezesek. Egy kis tűzgolyó a markában, az egy dolog. Ez nem jelenti, hogy időben eszébe jutnának a jelentősebb harci varázslatok.


  Tehát. Volt egy hercegnője, akit már kellően megfélemlítettek, hogy engedelmes legyen. Akárcsak a többieknél, nála se engedheti, hogy ráébredjen, milyen helyzetben is van a fogvatartója. Nem indulhat ki abból, hogy a hercegnő ostoba, még akkor sem, ha ostobán viselkedik. Ha ő lenne egy sötét varázsló foglya, ő is ostobán viselkedne. A hercegnő nyilvánvalóan minden tőle telhetőt megtenne annak érdekében, hogy megszökjön. Vagyis neki minden eddiginél gondosabban kell lepleznie a gyengeségeit.


  A legjobb valójában az lenne, ha otthagyná abban a cellában, és egyszerűen a goblinokra bízná az etetését. Ez volt a legbölcsebb elképzelés. A lelke mélyén viszont vágyott arra, hogy találkozzon a hercegnővel. Egy igazi, élő hercegnővel. Abból a fajtából, amelyik az ötéveseknek mondott mesékben szerepel. Abból a fajtából, amelyikről a hozzá hasonló ötévesek tudják, hogy sose fognak találkozni ilyennel. (Már megint ez a bosszantó emlék. Hozzá hasonló ötévesek? Milyen volt ő ötévesen, és miért volt olyan biztos benne, hogy egyetlen hercegnő se áldozná rá az idejét?)


  Nagy levegőt vett, és mielőtt még meggondolhatta volna magát, benyitott az ajtón.


  A sarokban lévő alak nyöszörögve, egyik kezét a szeme elé emelve húzódott hátra. A folyosó nem volt valami jól megvilágított, de a cellában szinte teljes sötétség uralkodott. Egy pillanatig Gav úgy láthatta, hogy a hercegnő nem látta őt.


  Bájos volt. Karcsú, finom csontú teremtés. Még a kezét is kecsesen tartotta az arca elé, hogy kitakarja a fényt. A bőre sápadt, szőke fürtjei a vállára omlanak. Begöndörödtek és lelapultak… Elképzelte, milyen lenne a hatása, ha a lány kicsinosíthatná magát úgy, ahogy azt feltehetően megszokta. Gav csak most ébredt rá, hogy errefelé megszokott a fehér bőr és a világos haj, habár ez az arany árnyalat feltűnőnek számított. Milyen furcsa, hogy épp erre emlékezett. Annyira másféle volt, mint Szirako, vagy épp ő maga. Persze semmi oka nem volt feltételezni, hogy Gav innen származott. Mégis ki tudna megfelelő szintű félelmet és rejtélyt gerjeszteni maga körül, ha a környékbeliek emlékeznének rá pelenkás korából, vagy arra, milyen volt pattanásokkal?


  A hercegnő pislogva leeresztette a kezét, és büszkén kihúzta magát. Lenge hálóinget viselt. Volt valami kisugárzása, amely minden bizonnyal a hercegnőségből ered. Valahogy még a cella nyomorúságos körülményei között is ragyogni látszott. Sajnálatos módon diadémja nem volt, de legalább egy vékony, arany nyakörve igen, amely bizonyította nemes voltát, és egy nagy gyűrű, amely egyáltalán nem illett hozzá. Gav nem egészen értette, hogyan sikerült, de minden bizonnyal alvás közben rabolta el. A hercegnő feljebb húzhatta volna a ruhája kivágását, de nem tette, és a tekintetével intézett kihívást a férfihoz, hogy nézzen csak lejjebb az állánál. Pontosan tudta, hogy Gav bármit megtehet vele. Elsőként neki sikerült elrejteni a félelmét.


  – Fenség – mutatott be tessék-lássék meghajlást Gav. Valójában nem tudta, hogyan kell rendesen, udvari módra meghajolni, de nem is kellett tudnia. Bármit is tett, biztosra vette, gúnyolódásnak fogják tekinteni.


  – Jött, hogy megint kárörvendjen? – kérdezte Eliasa. – Vagy csak bámulni akar, mint a házi viperája?


  Volt házi viperája? Ja, Szirakóról beszélt.


  – Csúszómászónak gondolom én is, de nem kígyónak. Inkább valami nyálkásabbnak – mondta akaratlanul.


  A hercegnő nem számított erre. Kinyitotta, aztán becsukta a száját, ahogy megpróbált visszatérni a szövegkönyvhöz, amelyen bezártsága alatt dolgozott. Gavnak adnia kell majd neki valamit, amivel az idejét töltheti.


  – Az jutott eszembe, hogy talán megéhezett – mondta.


  A hercegnő megvetően pillantott a sarokban dermedő tálnyi moslékra. Vissza a szövegkönyvhöz.


  – Inkább éhen halok.


  – Mindenki inkább éhen halna, mint hogy abból egyen – bólintott rá azonnal. Eliasa megint meghökkenten nézett rá. – Tulajdonképpen arra gondoltam, hogy talán szívesebben enne a celláján kívül. Valódi ruhában.


  A lány akaratlanul is lepillantott a meglehetősen koszos csipkehabra.


  – Volna kedve együtt vacsorázni velem?


  – Soha! – Ez nem volt nehéz.


  – Nem a cellában. Valódi ruhában – emlékeztette.


  – Sose fogok magával enni.


  – Rendben. Volna kedve éhezni velem valódi ruhában, amíg én vacsorázom?


  A valódi ruha mintha felkeltette volna a hercegnő figyelmét. Sikerült elérnie, hogy ne pillantson le, de ujjai a csipke foszladozó szélét babrálták.


  – Kellemes lehetőség ez értesüléseket gyűjteni az elkerülhetetlen és kudarcra ítélt szökési kísérletéhez – csillogtatta meg előtte a lehetőséget.


  A hercegnő szeme résnyire szűkült.


  – Mit akar?


  – Ebben a pillanatban? Nem Szirakóval vacsorázni. – Vállat vont. – A szememre hányná?


  – És aztán?


  – Ugyan, fenség! Értelmes nőnek tűnik. Mit gondol, mit tervezek magával tenni?


  Az „értelmes” hallatán pislantott néhányszor. Gav arra gondolt, a hercegnőknek talán nem szoktak ilyesmit mondani.


  – Váltságdíjat kér értem – mondta lassan. – Esetleg akaratom ellenére feleségül vesz.


  – Hmm. Az első egy időre talán működhet. Úgy sejtem, problémákat okozhat megtartani az így szerzett váltságdíjat. A másik ugyan nagyon csábítóan hangzik, de ez se valószínű, hogy sokáig működne.


  – Akkor?


  – Ha el akarnám mondani, valószínű, hogy már kárörvendtem volna róla, amikor ideérkezett – mutatott rá Gav. Nem beszélve arról, ő maga is nagyon szeretné tudni. Na jó, túlzás lett volna feltételezni, hogy korábban elárulta már a gonosz tervét. – De most, hogy ezt letudtuk, esetleg érdekesebb beszélgetést is folytathatunk a vacsora fölött. Pontosabban én a vacsora fölött, amelyet felséged olyan tüntetőleg nem hajlandó megenni. Ami engem illet, így is, úgy is elég éhes vagyok.


  Eliasa nem mondott se nemet, se igent, de minden múló pillanattal egyre értetlenebbnek tűnt.


  – Nézze, fenség, mindketten tudjuk, hogy egyelőre nem megy sehová. De dönthet úgy, hogy itt éhezik egyedül, a sötétben. Vagy megpróbálhatja elkápráztatni, becsapni a sötét varázslót, vagy nevezze, ahogy akarja, és közben szívni egy kis friss levegőt. És bár a hálóviselet ellenére tiszteletben tartom a méltóságát, mindketten tudjuk, hogy kényelmesebben érezné magát olyasmiben, ami kevésbé áttetsző és jobban tartja a meleget.


  A hercegnő védekezően karba fonta a kezét.


  – Rendben.


  – Nagyszerű. Köszönöm, hogy hallgat a józan észre – mosolygott, és diadala nyomán nagylelkűnek érezte magát. – Nemsokára átküldök valamit.


  • • •


  – Csak csinálj valami jót! Amit egy hercegnő is meg akarna enni.


  A goblin lassan pislantott. Borzalmasan sötét volt a konyhában, jobbára a tűzhelyen lobogó óriási lángok világították meg a helyiséget. Nem tudta eldönteni, hogy vajon így járt-e jobban. A tűz fénye egy leginkább orrból álló arcot rajzolt ki, a két parányi, fekete szem bogárpáncélként csillogott a zöld ráncok közül. A kis lakáj ehhez képest szinte aranyosnak tűnt. Gav még azt se tudta biztosan, milyen nemű a lény, amelyik felfelé nézett rá.


  – És amit gazda is akar megenni?


  Attól tartott, több időbe fog telni megtalálni a szakácsot, de egyszerűen nem volt akkora a kastély, és mint kiderült, a konyha elég nagy részt foglalt el belőle. Mindenki igyekezett eltűnni az útjából, amint meglátták, hogy közeledik, ahelyett, hogy megkérdezték volna, eltévedt-e esetleg a saját házában. Hiszen nevetséges lenne az efféle feltételezés.


  Kifújta a levegőt, és igyekezett, hogy ne csendüljön bosszúsan a hangja.


  – Igen. Olyasmit, amit a hercegnő, és én is megennénk.


  A teremtmény még mindig csak pislogott rá. Lehet, hogy nőstény? A zsákszerű ruha takarta a felsőtestét, és a társai között akadt, aki csak egy ágyékkötőt viselt. A ruhát viszont láthatóan jó ideje nem mosták ki. Már ha egyáltalán kimosták bármikor.


  Képtelen volt elviselni. Tisztában volt azzal, mennyire nem illik a szerepéhez, de azt is tudta, egész végig, amíg enni próbál, ezeket a koszos rongyokat fogja maga előtt látni.


  – És nincs esetleg valami tisztább ruhád? Vagy akár egy kötény?


  Lassan elkerekedett a goblin szeme.


  – Kötény?


  – Vagyis… nem… – Hátrált meg gyáván; erősen tartott attól, hogy valóban gyáva volt. Fogalma sem volt, a kötény említése miért kavarhatja fel az érzelmeket, de nem akart ilyesmivel törődni.


  – Lényegében lehet bármi, amit csak akarsz. A fontos, hogy a vacsora jó legyen. Kérlek. Öhm, parancsolom.


  Visszamenekült a lépcsőn.


  Tudta jól, nem lenne szabad hagynia, hogy a goblinok elbátortalanítsák. Ő választotta a goblinokat a főbb személyzeti pozíciókba, úgyhogy minden bizonnyal értenek a dolgukhoz. Vagy az is lehet, hogy nem. Esetleg csak arról van szó, az emberi szakácsokhoz képest kisebb az esélye, hogy megmérgezzék.


  Egyre inkább bánta már ezt az egész ötletet.


  Szirako a lépcső tetején várta, mire kis híján hangosan felnyögött.


  – Hoztam a hercegnőnek egy ruhát a raktárból – jelentette az intéző. – Az aljánál kicsit molyrágta, de szerintem kiválóan megfelel a célnak.


  Gavnak az jutott eszébe, hogy talán személyesen kellett volna utánajárnia a dolognak. Tartott attól, hogy Szirako szerint mi az, ami „kiválóan megfelel”. De mivel fogalma sem volt, hol van a raktár, kénytelen volt másvalakit megbízni a feladattal.


  – Ha bátorkodhatok, nagyuram…


  Gav lehunyta a szemét, és türelemért fohászkodott.


  – Miről van szó, Szirako?


  – Talán nem a ma este a legalkalmasabb? – Az intéző pillantása ide-oda rebbent, a mennyezetre, a padlóra, a sarkokra; mindenhová, kivéve Gavra. – Csak mert…


  – Nyögd ki, Szirako! – Kissé elmélyítette a hangját, hogy morgásnak hangozzon.


  Az intéző egészen összezsugorodott.


  – Nagyuram nincs mindig a legjobb kedvében egy-egy Zarkonar nagyúrral folytatott beszélgetés után.


  Gav megdermedt.


  Szirako még gyorsabban folytatta:


  – A legutóbbi után azt mondta, emlékeztessem, hogy egy ilyen után ne tervezzen semmilyen más programot, mert nincs annyi összetörni való kristálya.


  Gav igyekezett csillapítani heves szívdobogását. Kicsoda Zarkonar? Miért száradt ki a szája már a puszta neve hallatán?


  – Segíts ki, Szirako! – mondta lassan. – Nem is tudom, mennyi az idő. Mikor lesz ez a hívás?


  Szirako a nyakában lógó apró homokórára pillantott. Egészen biztosan meg volt bájolva, máskülönben nem lehetett volna pontos, ahogy ott pattogott a hasán.


  – Úgy tizenöt perc múlva, nagyuram.


  – Értem. – Magabiztos mosolyt erőltetett magára. – Hát akkor, rengeteg időm van felkészülni, nem igaz?


  Zsibbadtan sétált fel a műhelyéhez vezető lépcsőn, és közben azon gondolkodott, hogyan titkolja el az emlékei hiányát olyasvalaki elől, aki még az amnézia ködén át is megrémítette.


  2.


  Most, hogy sejtette, mit is kell keresnie, egyértelműnek tűnt, miért van itt a tükör. Persze hogy nem akarja hagyni, hogy azon keresztül mások leskelődhessenek. Kissé vonakodva hajtotta hátra a szövetet, majd vett egy nagy levegőt. A szavak csiklandozták a fogmedrét. Amikor megpróbálta felidézni őket, szétszaladtak. Lehunyta a szemét, lazított, és hagyta, hogy kiáradjanak belőle.


  Fény suhant át tükrön, aztán tompa ragyogás következett. És most? Zarkonar láthatóan rangban fölötte állt. Vagyis a másik varázsló megváratja. Milyen kicsinyes! De hatékony.


  Nem mehet el, hogy mással foglalkozzon. Vagy talán mégis azt kellene tennie. Remélte, hogy még időben sikerül elrendeznie mindent. Felmarkolt néhány papírt és odahúzta a széket. A nehéz fa iszonytatóan csikorgott a kövön. Bízott benne, hogy semmi se lett karcos, de most nem tudta ellenőrizni. A székbe vetette magát, gondosan keresetlen testtartással. Tegye fel a lábát az egyik karfára? Kipróbálta. Nem, túlságosan hanyag. Kihúzta magát, épp csak annyira, hogy tiszteletet parancsoló legyen. Elfoglalt, nem unatkozó. Szeme előtt összefolytak a papíron lévő szavak. Megpróbált összpontosítani, de nem sikerült. Csak szórakozottan lapozgatta a papírokat újra meg újra.


  Villant a tükör. Igyekezett, hogy ne rezzenjen össze. Inkább ügyelt, hogy úgy tűnjön, mint aki befejezte a mondatot, majd gondos mozdulattal, enyhe, elégedett mosollyal letette a papírt.


  Zarkonar bőre füstölt: olyan mélyvörös volt, hogy szinte feketének tűnt. Nem sötétbarna, amilyen (ez is az egyik olyan haszontalan emlékfelvillanásban jutott eszébe, amelyekhez kezdett hozzászokni) gyakori a déli kereskedők között. Ténylegesen vörösesfekete volt, mintha száradt vért kevert volna egy kevés tintába, és azt festette volna magára. Az is lehet, hogy ilyen színűre bűvölte magát. Egyáltalán nem tűnt emberinek. Fekete bársonyból készült merevített gallér magasodott a vállától egészen a füle hegyéig, keretet adott csillogó, kopasz fejének. A köpenyt apró koponya tartotta a helyén: emberi koponyának tűnt, de kisebb volt egy csecsemőénél. Magzat? Majom? Zsugorított? Akármi is legyen, undorító.


  Nevetséges volt az összhatás.


  De Zarkonar szeme olyan baljóslatúan izzott, hogy a torkára forrott a nevetés.


  – Megvan a hercegnő? – A másik varázsló hangja mellkasa mélyéről morajlott. Gav irigységet érzett: az ő tenorja sose lenne alkalmas ilyen mértékű rosszindulatot közvetíteni.


  Nyelt egy nagyot, egyszerre kiszáradt a szája.


  – Igen.


  – Helyes. – Most résnyire húzódott a szeme. – Ellenállás?


  – A… a király váltságdíjjal próbálkozik – mondta némi szünet után Gav. Fogalma sem volt, mire számított a másik, és agya rémült, apró termetű emlős része erősködött, hogy tegyen eleget az elvárásoknak. Most azonnal. Elképzelni se tudta, Zarkonar mit művelne, ha nem így lenne. Nem akarta kideríteni.


  A másik varázslót láthatóan szórakoztatta a dolog. Mosolyra húzódott a szája sarka.


  – Ígéretes az ajánlata?


  – Egy kisebb vagyon? Terület viszont nincs benne. – Ő is kipréselt magából egy mosolyt. – Valójában kissé sértő. Mintha alig érdekelné a lány.


  Zengett Zarkonar nevetése. Gav nem érezte különösebben megnyugtatónak.


  – Bátornak érzed ma magadat?


  Gavnak arcába tolult a vére, és kissé szédelegni kezdett. Zarkonar érezte, hogy valami nincs rendjén. Hogyan kellene viselkednie? Alázatoskodjon? Rettegjen? Nem, már meghozta a döntést, most már végig kell játszani.


  – Elvégeztem a dolgomat.


  Ismét résnyire szűkült a csillogó szempár.


  – Legalábbis az első részét. Most meg kell várnunk, amíg Valevna és Xaxusz is elvégzi a maga feladatát.


  Nem volt jobb ötlete, úgyhogy bólintott.


  Ismét mosoly játszott Zarkonar ajkán. Tele volt ígérettel, de Gav nem akarta látni, amint teljesíti is.


  – Egyelőre elég, hogy a foglyod. Csak semmi ostobaság. Ennyire még képes vagy, ugye, Gavrax?


  – Semmi ostobaság – ismételte elhaló hangon.


  – Kitűnő. Három nap múlva újra beszélünk.


  Gav még mindig szédelgett, ahogy bólintott.


  A tükör kihunyt.


  Hátrarogyott a székében. Aztán újra kihúzta magát, és kimondta a szavakat, amelyek az ő oldalán zárták a kapcsolatot. Visszahúzta a szövetet a helyére.


  Majd újra a székébe rogyott.


  Ezek szerint a szóban forgó terv nem az ő fejéből pattant ki. Nem jó. Egy olyan fickó irányította az egészet a színfalak mögül, akinek a megbűvölt bőre miatt nevetségesnek kellett volna lennie, de Gav mégis majd összecsinálta magát tőle. A zsigerei most is görcsösen összehúzódva követelték, hogy keressen egy illemhelyet, méghozzá minél hamarabb. Egyre rosszabb a helyzet. Ráadásul van még legalább két másik érintett is, akik a komolytalan nevük alapján valószínűleg szintén sötét varázslók. Nem lehet, hogy rendes nevük legyen, például Bo vagy Trevan. Nem, nekik így kellett elnevezniük magukat. Kíváncsi volt, Zarkonar miféle szörnyűségben hajtja esténként álomra a fejét. Biztos egy sárkányfejet formázó ágyban. Esetleg tucatnyi zokogó szűz hátán.


  Most mi legyen? Az Eliasa hercegnő szabadon engedésével kapcsolatos elképzelések mehetnek a kukába. Egyértelmű, hogy ezt nem teheti. Bántotta a dolog: nem akart ártani a lánynak, de rövid megfontolás után arra jutott, nem fogja egy ismeretlenért, lehet bármennyire csinos, kockáztatni Zarkonar haragját. Belátta, kutatásokat kell folytatnia. Ez csupán az első része volt Zarkonar tervének, és nem engedheti meg magának, hogy a másodiktól az akárhanyadik részig csalódást okozzon neki. Amit egészen biztosan nem fog megtenni: nem fogja bevallani a másiknak, hogy nem emlékszik a többire. Zarkonar olyasfajta embernek tűnt, aki csak addig tartotta valamire a többieket, amíg hasznukat vette. Gav a legkevésbé sem szeretett volna a terhére lenni. A tehertől megszabadulni szokás.


  Márpedig Gav nagyon is életben akart maradni.


  • • •


  Megkönnyebbülten állapította meg, hogy valóban van egy ebédlője. Egészen pontosan egy nagyterem, amely azért nem volt annyira nagy. Egy nagy asztal azért volt benne. Tíz, legfeljebb tizenkét fő fért el körülötte. Nem valami nagy udvartartás. A tetőgerendákról csüngő zászlók nem annyira az ellenségeitől szerzett zsákmánynak, inkább gyanúsan közel egyidős, nem túl jól összeöltött daraboknak tűntek. Elég poros volt az egész terem, amíg nem szólított magához egy goblint, hogy takarítsa ki. Rövid idő alatt meglepően jó munkát végzett. Legalább ennyivel előrébb jutott.


  Ujjaival dobolt az asztalon, aztán abbahagyta. Brrrekettyére pillantott: a tálalóasztalhoz állította önmaga előtt is letagadhatatlanul szánalmas próbálkozásként, hogy ismerős dolgokkal vegye körül magát. Sötét varázslók nem aggódnak amiatt, hogy felültetik őket. Ha türelmetlenek, akkor mindenki igyekszik a kedvükben járni. Ha senki sem gyullad ki, következésképp nem türelmetlen.


  Hol van a lány?


  Amikor megjelent az ajtóban, Gav kis híján felborította a székét. Brrrekettye kapta el, mielőtt még a földre eshetett volna, majd csöndben visszaállította. Mondania kellett volna valamit, de nem jöttek a szavak a szájára.


  Attól tartott, a Szirako-féle ruha piros lesz, mély, ék alakú dekoltázzsal. A hercegnő ehelyett kék felhőn lebegett be. Az alja akár szét is hullhatott volna, Gav akkor se vette volna észre. Tekintetét a kecsesen mélyülő, ovális dekoltázs vonta magára, amely sok mindent sejtetett, de semmit se mutatott, és a csípő finom kiöblösödését átívelő aranyöv. Az arany nyakörv is jól ment a ruhához (a gyűrű már nem annyira), szinte mintha az öv kiegészítőjének szánták volna. Úgy tűnt, Szirakónak meglepően jó az ízlése. A hercegnő haja egyszerű fonatban pihent a vállán, visszhangozta az öv két lelógó végét. Aligha lehetett divatos a ruha – ki tudja, mióta pihent a raktárban –, de tökéletesen illett Eliasa éteri szépségéhez.


  Gav magára parancsolt, hogy levegőt is vegyen.


  Amint a szemébe nézett, a hercegnő büszkén felszegte a fejét. Az egyik goblin őr, aki kísérte, finoman megbökte a derekát, szerencsére az üres kezével, nem azzal, amelyikben az alabárd volt. A lány kelletlenül tett egy lépést előre.


  Gav magához tért, és ügyelt, hogy ne siessen, ahogy átsétált a nem túl nagy termen. Ismer bármiféle illemszabályt? Aligha. Nyújtania kellene a karját? Épp elég ideje volt elképzelni, amint Eliasa undorodva pillant rá, mielőtt melléért. Úgy döntött, inkább kihúzza a széket a hercegnőnek.


  – Ülj csak le! – Igyekezett finoman gúnyos hangon beszélni. Eliasa sose hinne az őszinteségnek, parancsot pedig nem akart adni.


  A lány merev háttal foglalt helyet, és fürkész tekintettel nézett körül. Gav látta, ahogy az ajka kissé lebiggyed a zászlók láttán, és igyekezett elleplezni saját fájdalmas fintorát. Próbált nem megbántódni. Egy ekkora erőd aligha fog lenyűgözni egy hercegnőt. Valószínűleg még az a helyiség is nagyobb volt, ahol a táncleckéit vette.


  – Nem épp megfelelő környezet. – Önmagát becsmérelve igyekezett leplezni sértett büszkeségét. – De nem is túl gyakran tisztelnek meg minket bájosságodhoz fogható vendégek.


  Eliasa hercegnő túlságosan jól nevelt volt, hogy úrhölgyhöz nem méltó módon fanyalogjon, de Gav arra gyanakodott, hogy szíve szerint megtette volna. Miért mondta ezt az imént? Igazat mondott ugyan, de ösztönösen a lehető legkomiszabb hangot ütötte meg. Mindig így bánt a csinos lányokkal? Kíváncsi lett volna, melyik jött hamarabb: a meggyőződés, hogy a nők megvetéssel bánnak vele, vagy az elhatározása, hogy még az előtt ennek megfelelően bánik velük, mielőtt eljutnának idáig.


  Az asztal másik, Eliasával szemközti végéhez ment, és igyekezett közönyösséget mutatni, pedig nem ezt érezte. Egy goblin dugta be a fejét, mire intett neki. Ez alkalommal sokkal jobban sikerült. Gyakorolta.


  Újabb goblinok vonultak be ezüsttálcákkal karmaik közt, amelyek sokkal tisztábbak voltak, mint amilyeneket a konyhában látott. Zsákvászon ruháik jó néhány árnyalattal világosabbnak tűntek, és ahogy közelebbről szemügyre vette, kiderült, hogy még nyirkosak. Jó néhányan valamiféle kockás mintájú vállszalagot is öltöttek, és mivel néhányuknál ugyanolyan volt a minta, ez elindította a goblin klánokkal kapcsolatos morfondírozást, de aztán azonnal félbe is szakította magát. A jobb megvilágítás ugyanakkor nem vált előnyükre. Semmi se tudta elleplezni a roppant orrokat, az émelyítően zöld bőrt. Az egyik felszolgáló feltűnésmentesen megtörölte kézfejével náthás orrát. A társa megrúgta. Gav úgy tett, mintha nem látta volna. De felszegték a fejüket, és így közel akkorák voltak, hogy átláttak az asztal fölött, ahogy fedővel borított tálat helyeztek elé. A könyökénél lévő goblin lekapta fedőt, és aggódva figyelte az arcát, hogy lássa, mit szól hozzá.


  A konyha alapján nem tudta, mire számítson. Valamiféle zabkására? Egész kis állatra, amelyet ki kell csontozni? Csupán egy meglehetősen kitűnő sztéket talált a tálon, bár kicsit talán véres maradt. Enyhe elismerő biccentéssel jelzett a goblinnak, ami (aki?) kis híján összeesett megkönnyebbülésében. Az egyik társa testes vörösborral töltötte meg a kelyhet, mielőtt az egész csapat eliszkolt arra, ahonnan jött.


  Gavnak csorgott a nyála, és igyekezett nem túl mohón méregetni a húst. A gyomra szinte görcsbe rándult az éhségtől. Erőfeszítésbe tellett, hogy a szeme ne akadjon fenn a gyönyörtől, amikor megízlelte a forró szaftot. Illetlen sietséggel befalt két-három falatot, mielőtt felnézett, hogy lássa, mi újság a vendégével.


  A hercegnő méltósággal, kezét ölében összefonva ült a helyén, és hozzá se nyúlt az ételhez.


  – Nem tetszik, amit felszolgáltak, fenség? – Magában átkozta a goblinokat. Véres marha egy hercegnőnek? Minden bizonnyal finomabb koszthoz szokott. Pacsirtanyelves pástétom, rózsavizes szörbetek, ilyesmi. Legalább egy salátát összeüthettek volna a kedvéért.


  – Nem egészen tudom, mit vár, hogyan egyem meg – jegyezte meg hűvösen Eliasa.


  Gav egy pillanatig nem tudta eldönteni, gúnyolódjon-e azon, mennyire válogatós, vagy szabadkozzon, hogy ennyire kevéssé megfelelő ételt tálaltak. Aztán az asztalra pillantott a hercegnő előtt, és megértette, mi a probléma.


  Felsóhajtott, és intett Brrrekettyének.


  – Kérlek, hozz a hölgynek egy kést.


  Brrrekettye, aki értelmes fickónak tűnt, meglepetten pillantott rá, de elindult az ajtó felé.


  – De olyat, amelyik elég éles, hogy vágni lehessen vele – tette még hozzá Gav. Más se hiányzott neki, mint hogy a hercegnő nekilásson kenőkéssel fűrészelni a sztéket.


  A goblin visszatért, kezében egy rendes vágókéssel. Eliasa felvonta a szemöldökét.


  – Rám bíz egy ilyet?


  Erre ő is felvonta a szemöldökét.


  – Az asztal túloldalán van. Aligha jutna messzire úgy, hogy ne vegyem észre. Mégis mit tervez vele? Hozzám vágja?


  A hercegnő az orrán át fújta ki a levegőt, de úgy döntött, vág magának egy harapásnyit. Evés közben elgondolkodva méregette Gavot, aki kihasználta a lehetőséget, és újabb két falat húst tömött a szájába, majd igyekezett nyájasan rágni, hogy ezzel ellensúlyozza a dolgot. Nem mintha tudta volna, hogyan szokás nyájasan rágni, és attól tartott, ennek eredményeként az arca furcsa torzulásokon megy keresztül.


  A hercegnő egyszer csak hátrarántotta a kezét. Aztán a kés egyenesen Gav arca felé repült. Az idő lelassult. A keze önmagától rebbent. Egyetlen torokhangú szótag izzott fel a szájában. A kés láthatatlan falban, az arcától néhány ujjnyira állt meg, és szikraeső közepette pattant le. Igyekezett, hogy arcizma se ránduljon.


  Igazán akkor lett volna látványos ez az egész, ha a kés beleáll a falba, és egy pillanatig ott remeg, hogy mindketten azt nézzék. A kés azonban sajnálatos módon egyáltalán nem értett a színpadiassághoz. Végigcsúszott a kőpadlón, és tompa puffanással megállt. A megperzselődött penge elvesztette a hegyét, és most valami kampószerűségben végződött. Gav nyomatékos pillantást vetett rá, ahogy igyekezett elég időt adni a szívének, hogy lecsillapodjon.


  Majd, amikor úgy vélte, már nem csak vinnyogásra futná, ismét a hercegnő felé fordult. Eliasa időközben ismét illedelmesen összekulcsolta kezét az ölében. Gav legszívesebben azt ordította volna, „ez meg mi a fene volt?”, de nem volt biztos benne, hogy nem remegne a hangja. Ezért aztán megelégedett azzal, hogy felvonta a szemöldökét.


  – Apám ragaszkodott hozzá, hogy meg tudjam védeni magamat az orgyilkosok ellen – vont vállat a hercegnő. – Nem róhatja fel, hogy megpróbáltam.


  Gav biztosra vette, hogy kettejük közül a lány a veszedelmesebb.


  Ezt azonban semmiképpen se hozhatja a tudomására. Közömbösség. Nap mint nap késekkel szokták dobálni. Valószínűleg. Nem fog megijedni egy fegyvertelen lánytól. Most, hogy újra fegyvertelen.


  – Volnál kedves hozni egy másik kést – mondta megfontoltan a tálalóasztal mellett reszkető Brrrekettyének –, és felvágni őfenségének a sztéket?


  Amíg a szokatlanul sápadt goblin sietve távozott, még hozzátette, de már a hercegnőnek:


  – Ha a lakájom hagyja, hogy fenséged megszerezze tőle a kést, őt fogom megbüntetni. Megértette?


  Büszke volt magára, hogy kapásból ilyen jó fenyegetéssel állt elő, de ahelyett, hogy elfintorodott volna, Eliasa csak meghökkent egy pillanatra. Nem elborzadva, inkább értetlenül. Gav megértette a fennakadás okát.


  – Mi az? – A testét eltöltő megvetés most először érződött jogosnak. – Talán a goblin nem érdemli meg, hogy megóvják? Túlságosan is alantas?


  A hercegnő elvörösödött, és ezzel elárulta magát. Gavnak igaza volt. A lánynak eszébe se jutott, hogy túszként is gondolhat a goblinra. Nahát! Talán nem is áll annyira Gav fölött, mint ahogy azt hitte magáról. Gav meglepetésére bizarr módon úgy érezte, védelmeznie kell a kis zöld lényeket. Elvégre ők is valakik, nem? Egészen biztosan voltak érzelmeik, mint a rendes embereknek. Nem hagyta nyugodni a gondolat, hogy ezzel talán nagyon különös útra téved. Olyanra, amilyen korábban fel se merült volna benne. Ahogy láthatóan a hercegnőben sem.


  Eliasa látható bosszúsággal bólintott. Mintha eltöprengett volna valamin. Majd, ahogy elfogadta az elképzelést, hogy a goblinok személyek, és egy ilyen személyt fenyegetett meg az előbb Gav, hogy ezzel biztosítsa, nem csinál semmi ostobaságot, feldühödött.


  A vacsora már nem is tűnt olyan jó ötletnek, de Gav nem tudta, hogyan zárhatná le. Az jutott eszébe, hátha van egy tanulmány a dolgozószobájában lévő papírok között, ami azzal foglalkozik, hogyan kell bánni a túszokkal. Egyértelmű, hogy nevetséges nevet választott magának, és láthatóan sokat megtett annak érdekében, hogy beszerezze a megfelelő benyomás kialakításához szükséges felszerelést. Véletlenül senki se botlott bele ennyire borzalmas bútorokba. Korábbi énje komoly erőfeszítést tett érte. Esetleg akad valahol egy útmutató, hogyan is kell vasmarokkal irányítani? Mert, ha igen, akkor a lehető leghamarabb elő kell kerítenie, mielőtt ez a bájos ifjú hölgy tönkreteszi. Akár a gyorsan vágó eszével, akár a saját, vágásra szolgáló evőeszközeivel.


  – Szóval – kezdte higgadtan, habár egyáltalán nem érezte magát annak –, egy időre a vendégem. Úgy terveztem, felajánlok néhány kiváltságot most, hogy hozzászokott a gondolathoz, de ezzel még ráérünk.


  – Miféle kiváltságokat? – játszott a villájával a hercegnő.


  – Kezdetnek néhány gyertyára gondoltam. Esetleg írószerszámra, egy-két könyvre, hogy elüsse valamivel az időt. – Egészen biztosan volt valami, ami nem a mágiáról, vagy az ellenségei koponyáinak dekorációs célú felhasználásáról szólt. Korábban nyugtalankodott, hogy nem lesznek olyan elalélós regényei, amilyeneket számításai szerint a hercegnő kedvelhetett, de mostanra némileg másként vélekedett Eliasa érdeklődési köréről.


  – Idővel esetleg egy-egy séta velem a kastély falain, levegőzés céljából.

